**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 02.12.2024, ora 08.00 – 03.12.2024, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 03.12.2024, ora 07.00**

**RÂURI**

**Debitele au fost** **în general staționare,** exceptând râurile din bazinele: Vişeu, Iza, Tur, Someş, Crişuri, Mureş, Bega, Timiş, Caraş, Nera, Cerna, Moldova, Suceava şi cursurile superioare ale Bistriței, Trotuşului, Putnei şi Buzăului, unde au fost în scădere.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari (în jurul și peste normalele lunare) pe râurile din bazinul hidrografic Moldova, bazinele superioare ale Prahovei şi Ialomiței, cursurile superioare ale Sucevei şi Putnei şi pe unii afluenți ai Bistriței (Bistricioara, Iapa, Cracău) și mai mici (sub 30% din normalele lunare) pe râurile din bazinele hidrografice: Moravița, Cerna, Bârlad, Tazlău, Jijia, pe unii afluenți din bazinul mijlociu și inferior al Jiului și din bazinul Argeșului.

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fi în general staționare,** exceptând râurile din bazinele: Vişeu, Iza, Tur, Someş, Crşiuri, Mureş, Bega, Timiş, Caraş, Nera, Cerna, unde vor fi în scădere.

**Nivelurile** pe râuri la stațiile hidrometrice **se vor situa sub COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) în intervalul 02-03.12.2024 **a fost în creștere, având valoarea de 4300 m3/s,** sub media multianuală a lunii **decembrie (5200 m3/s).**

În aval de Porţile de Fier debitele au fost în creștere.

**Debitul la intrarea în ţară** (secţiunea Baziaş) **va fi în creștere (4400 m3/s).**

În aval de Porţile de Fier debitele vor fi în creştere.

**A.B.A. Dobrogea Litoral** informează că în data de02.12.2024 fluviul Dunărea în **Secțiunea Cernavodă** a înregistrat un debit de**942 mc/s**, respectiv un nivel de ***-*5 cm*.***

În acest sens **se trece la încetarea aplicării fazei de atenționare/ avertizare** la folosințele care se alimentează cu apă din Dunăre pe sectorul Chiciu – Cernavodă – Hârșova:

-în scop potabil: S.C. R.A.J.A. S.A. Constanța – Sursa de apă potabilă Cernavodă;

-transport: C.N. A.C.N. Agigea cu alimentare apă din Dunăre;

-industrie: S.C. Sârme și Cabluri S.A. Hârșova;

-piscicultură: SC Aquarom Elite Distribution București–Amenajarea piscicolă Oltina și SC Danubiu Elite București –Amenajarea piscicolă Dunăreni.

**2.** **Situaţia meteorologică în intervalul 02.12.2024, ora 09.00 –03.12.2024, ora 06.00**

**În ţară** vremea s-a răcit față de intervalul anterior în vest, centru și nord, iar noaptea și în celelalte regiuni, astfel că valorile termice diurne s-au situat în jurul celor normale pentru începutul lunii decembrie, iar cele nocturne au devenit preponderent negative. Cerul a fost variabil în zona Carpaților Orientali și Meridionali, iar în rest a avut înnorări ce au fost persistente în est, în nord-vest și în centru și temporare în rest. Pe arii restrânse în Dobrogea, în sudul Munteniei și al Olteniei și în Banat au fost ploi neînsemnate cantitativ sau burniță. Vântul a suflat slab și moderat, cu ușoare intensificări pe litoral (rafale de până la 50 km/h). Este strat de zăpadă în cea mai mare parte a zonei montane, unde măsura la ora 20, pe platformele stațiilor meteo*,* până la 43 cm în Masivul Ceahlău și în Munții Vrancei și până la 39 cm în Munții Făgăraș și pe suprafețe mici în Transilvania și nordul Olteniei (până la 4...5 cm). Temperaturile maxime s-au încadrat între 2 grade la Sighetu Marmației, Câmpeni, Toplița, Joseni, Miercurea Ciuc și Cotnari și 9 grade la Caransebeș, Oravița, Constanța-dig și Mangalia. La ora 6 valorile termice erau cuprinse între -6 grade la Vărădia de Mureș și 5 grade la Constanța, Constanța-dig, Mangalia și Moldova Nouă. S-a semnalat ceață pe arii restrânse dimineața și noaptea.

**Observație:** în intervalul de diagnoză a fost în vigoare un mesaj de atenționare cod galben pentru fenomene meteorologice periculoase imediate, emis de către SRPV Cluj.

**La Bucureşti** valorile termice s-au situat în jurul celor normale la începutul lunii decembrie. Cerul a fost mai mult noros, iar vântul a suflat slab până la moderat. Temperatura maximă a fost de 6 grade. La ora 6 se înregistrau 3 grade la Afumați și Băneasa și 4 grade la Filaret.

**3. Prognoza meteorologică în intervalul 03.12.2024, ora 09.00-04.12.2024, ora 9.00**

**În ţară** valorile termice se vor situa în jurul mediilor climatologice specifice datei. Cerul va fi variabil la munte și mai mult noros în restul teritoriului. Pe arii restrânse vor fi precipitații slabe, predominant sub formă de ploaie, iar izolat, noaptea, cu o probabilitate mai mare în nord, în centru și în est, se va depune polei. Vântul va sufla slab și moderat, cu ușoare intensificări pe litoral și în sudul Banatului. Temperaturile maxime se vor încadra între 1 și 9 grade, iar cele minime vor fi cuprinse între -11 grade în depresiunile din estul Transilvaniei și 4 grade pe litoral și în vestul Olteniei. Dimineața și noaptea, local în vest, nord și centru și izolat în celelalte zone se va forma ceață.

**La Bucureşti** vremea va fi închisă, dar normală din punct de vedere termic. Condițiile de ploaie vor fi reduse. Vântul va sufla în general slab. Temperatura maximă se va situa în jurul valorii de 7 grade, iar cea minimă va fi de 1...3 grade. Noaptea probabilitatea de ceață va fi ridicată.

**4. Informare nivometeorologică pentru perioada 02.12.2024, ora 20-05.12.2024, ora 20** (la altitudini de peste 1500 m):

**Evoluția vremii în intervalul 28.11-02.12.2024**

În intervalul 28.11-02.12 valorile de temperatură au înregistrat variații de la o zi la alta, alternând de la valori diurne ușor negative la ușor pozitive, vremea fiind în ansamblu relativ caldă pentru această perioadă. Cerul a fost mai mult noros în primele 3 zile, când pe arii extinse s-au semnalat precipitații mixte, predominant ninsori în zonele înalte, care au depus un nou strat de zăpadă. Apoi cerul a devenit variabil, temperaturile au crescut, iar zăpada s-a topit progresiv. Vântul a suflat moderat, cu intensificări temporare de 60-70 km/h în zonele înalte, cu rafale temporare de până la 70-90 km/h pe creste. S-a semnalat ceață, asociată trecător și cu depunere de chiciură pe creste. S-au semnalat mai multe curgeri și avalanșe în toate masivele.

**În data de 02.12.2024, la ora 14:00,** stratul de zăpadă de pe platformele stațiilor meteorologice măsura: 45 cm la Lăcăuți, 40 cm la Bâlea-Lac, 29 cm la Vârfu-Omu, 27 cm la Bucin, 26 cm la Rețitiș-Călimani, 21 cm la Parâng, 17 cm la Vf.Iezer, 15 cm la Sinaia 1500, 14 cm la Vf.Țarcu și Păltiniș, 13 cm la Fundata, 11 cm la Predeal și Poiana Stampei, 10 cm la Stâna de Vale, 7 cm la Cuntu și Semenic, 2 cm la Băișoara.

**Prognoza vremii în intervalul 02.12.2024, ora 20:00-05.12.2024, ora 20:00:**

Vremea va fi apropiată de normalul termic al acestei perioade. Cerul va fi variabil în prima zi, apoi temporar noros și trecător va ninge slab. Vântul va sufla slab și moderat, cu intensificări temporare de 40-60 km/h în toate masivele, în zonele înalte. Se va semnala temporar ceață, asociată trecător și cu depuneri de chiciură.

**Temperaturi prognozate în intervalul 02.12.2024-05.12.2024, ora 20:00:**

**Peste 1800 m: temperaturi minime**: în general între -10...-4 grade;

 **temperaturi maxime**: în scădere de la -2...4 grade în data de 03.12. 2024 la -6...-2 grade în data de 05.12.2024

**Sub 1800 m: temperaturi minime**: în general între -8....-2 grade;

 **temperaturi maxime**: în scădere de la 2...5 grade în data de 03.12. 2024 la -2...0 grade în data de 05.12.2024;

**Vânt la peste 2000 m:** din sector sud-estic, cu viteze temporare de 50-60 km/h.

**Izoterma de 0 grade**: coboară progresiv de la 2200-2500 m (de la 1500-1600 în masivele sud-vestice), la 400-600 m.

**Evoluția stratului de zăpadă și a riscului de avalanșă în zona montană înaltă**

Stratul de zăpadă este mai consistent în partea centrală a Carpaților Meridionali și cea estică a celor Orientali, unde depășește local 40 cm. În zonele adăpostite se întâlnesc însă depozite mai mari de zăpadă. La suprafață, în majoritatea masivelor, este prezentă o crustă de zăpadă întărită sau de gheață. Zăpada depusă în zilele precedente depășește pe alocuri 10-20 cm și are o aderență redusă cu stratul existent anterior, care este înghețat. În zonele înalte sunt formate plăci de vânt pe versanți cu orientări diferite. La supraîncărcări ale stratului, dar izolat și în mod spontan, pe pantele mai înclinate, vor fi condiții pentru apariția unor curgeri sau avalanșe de dimensiuni mici, izolat medii, acolo unde sunt acumulări mai consistente sau sunt formate plăci de vânt, riscul fiind cel mult moderat.

|  |  |
| --- | --- |
| ***Masive:*** | ***PESTE 1500 m*** |
| **MUNȚII FĂGĂRAȘ** | **RISC MODERAT (2)** |
| **MUNȚII BUCEGI** | **RISC MODERAT (2)** |
| **MUNȚII PARÂNG, ȘUREANU**  | **RISC MODERAT (2)** |
| **MUNȚII ȚARCU-GODEANU** | **RISC REDUS (1)** |
| **MUNȚII RODNEI** | **RISC REDUS (1)** |
| **MUNȚII CĂLIMANI, BISTRIȚEI, CEAHLĂU** | **RISC MODERAT (2)** |
| **MUNȚII VLĂDEASA, MUNTELE MARE, GILĂU** | **RISC REDUS (1)** |

**RISC FOARTE MARE** ■ - instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate stratul de zăpadă este mediu sau puţin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS** ... - stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

**Pe fluviul Dunărea**

**G.N.M.-C.J. Brăila** informează că în data de 02.12.2024, la ora 10:00, a fost observată o poluare cu produs petrolier a fluviului Dunărea în dreptul malului stâng, la km 173+500. Produsul petrolier (posibil ape de santină) provenea din amonte de Șantierul Naval Brăila (VARD Shipyards Romania S.A.) și s-a cantonat în zona calei de lansare nave pe o lungime de cca 100 m și o lăţime de 1-2 m) și în bazinul de armare (pe cca 400 m), sub formă de irizaţii mai mult sau mai puţin dispersate. **Măsuri:** personalul Șantierului Naval Brăila a răspândit material absorbant. Nu a fost identificată încă sursa de poluare. Zona este monitorizată în continuare. Se va reveni cu informaţii.

Pe râurile interioare și pe Marea Neagră nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

**A.P.M. Timiș** informează că în data de 02.12.2024, în intervalul orar 10:20-10:30, s-a produs o poluare a aerului cu 303 mc de gaze în urma coroziunii colectorului de distribuţie gaze LTS Dezbenzinare Călacea-Sânnicolau Mare-Periam aparţinând operatorului Expert Petroleum (a fost identificată o neetanşeitate). **Măsuri:** s-a izolat în cel mai scurt timp posibil tronsonul de colector avariat şi au început lucrările de remediere. Colectorul a fost remediat cu forţe proprii prin montare de colier.

**Agenţia Naţională pentru Protecţia Mediului** informează că din rezultatele analizelor efectuate în intervalul 29.11-01.12.2024 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). **Media zilnică de 50 µg/m3 pentru PM10** (pulberi în suspensie cu diametrul sub 10 microni) **a fost depășită:**

**-în data de 29.11.2024 la staţiile cu indicativele: B-1, B-15, B-16, B-17, B-23** (municipiul București), **B-11** (orașul Bragadiru, jud. Ilfov), **B-25** (comuna Vidra, jud. Ilfov), **B-27** (orașul Voluntari, jud. Ilfov), **DB-1** (municipiul Târgoviște);

**-în data de 30.11.2024 la staţiile cu indicativele: MM-7** (orașul Vișeu de Sus**), CJ-5** (municipiul Dej);

**-în data de 01.12.2024 la staţiile cu indicativele: MM-7** (orașul Vișeu de Sus**), CJ-5** (municipiul Dej)**.**

**2. În domeniul solului şi vegetaţiei**

Nuau fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA COMUNICARE**